钦定古今图书集成/明伦汇编/交谊典/第073卷 > 《赠嵇康》郭遐周
## 钦定古今图书集成/明伦汇编/交谊典/第073卷 > 《赠嵇康》郭遐周

吾无佐世才，时俗不可量。归我北山阿，逍遥以徜徉。
同气自相求，虎啸谷风凉。惟予与嵇生，未面分好章。
古人美倾盖，方此何不臧。援筝执鸣琴，携手游空房。
栖迟衡门下，何愿于姬姜。予心好永年，年永怀乐康。
我友不期卒，改计适他方。岩东咸发日，翻然将高翔。
离别在旦夕，惆怅以增伤。

又

风人重离别，行道犹迟迟。宋玉哀登山，临水送将归。
伊此往昔事，言之以增悲。叹我与嵇生，倏忽将永违。
俯察渊鱼游，仰观双鸟飞。厉翼太清中，徘徊于丹池。
钦哉得其所，令我心独违。言别在斯须，惄焉如调饥。

又

《离别》“自古有，人非比目鱼。君子不怀土，岂得更安居。
四海皆兄弟，何患无彼姝。岩穴隐傅说，寒谷纳白驹。
方各以类聚，物亦以群殊。所在有智贤，何忧此不如。
所贵身名存，功烈在简书。岁时易过历，日月忽其除。
勖哉乎嵇生，敬德在慎躯。”